ફૅમિલી ડૉક્ટર પાસે જ્યારે જ્યારે રંગલો આવતો ત્યારે જાણે પોતાને સમય મળતો જ નથી અને રંગલાની તબિયતની દેખભાળ રંગલો કરી શકતો નથી એવો દેખાવ ડૉકટર કરતા. સર્વજ્ઞ ડૉકટરે રંગલાના શરીરની તપાસ કર્યા પછી એક જ સવાલ પૂછ્યો કે તમને શો રોગ થયો છે ? કંટાળીને રંગલાએ માથે હાથ મૂક્યો એટલે ડૉકટર સમજ્યા કે એને માથે ટાલ પડી છે અને તેના ઉપાય માટે કંઈક કરવું જોઈએ. ટાલની જગ્યાએ માથે બાલ આવે તે માટે સ્પેશિયલ તૈયાર કરેલી નવી જાતની ગોળીઓ એમણે રંગલાને આપી, જે લેવાથી માથા ઉપર બાલ તો ઊગ્યા પણ પેટમાં ભયંકર ચૂંક ઊપડી. ડૉકટરે પેટની ચૂંક અટકાવવા માટે ગોળીઓ આપી જે લેવાથી પેટની ચૂંક અટકી ગઈ, પણ માથામાં ભયંકર દુઃખાવો ઊપડ્યો. ડૉકટરે માથાનો દુઃખાવો દૂર કરવા માટે ગોળીઓ આપી તેથી માથાનો દુઃખાવો દૂર થયો, પણ કમ્મરમાં ભયંકર સણકો ઊપડ્યો. ડૉકટરે કમ્મરનો સણકો દૂર કરવા ગોળીઓ આપી તેથી દુઃખ તો દૂર થયું, પણ માથા ઉપર ઊગેલા બાલ ખરી પડ્યા. આવી જાતના રોગ રાજકારણમાં થાય છે પણ શરીરમાં આ રોગને શું નામથી ઓળખવો તેની એને ખબર પડી નહીં. પાછી ટાલ તો હતી તેવી જ રહી. એટલે રંગલાને લાગ્યું કે આ રોગ સ્પેશિયાલિસ્ટ ડૉકટર વિના દૂર નહીં થાય. એ તો ઊપડ્યો સ્પેશિયાલિસ્ટ પાસે. સ્પેશિયાલિસ્ટ એટલે જેને બીજા રોગોની ખબર નથી પણ જે એક રોગમાં અનેક રોગ જોઈ રહ્યો છે.